钦定古今图书集成/方舆汇编/职方典/第1375卷 > 《乐会县志》
## 钦定古今图书集成/方舆汇编/职方典/第1375卷 > 《乐会县志》

新村塘　在县东八里中珠乡。

田浦塘　在县西八里上大乡。洪水冲激，两头具在沙墩，涝则壅水，可以灌溉洞田，旱亦可资桔槔，以为近田利。

石井塘　在县西十二里下大乡。中有石窟，两岸夹山而深，四时不涸。

停凤塘　去县四十里白石乡。大小共六七口，怪石层叠如鳞，深者丈馀，芰荷最盛，而无灌溉之利。

石塘　在县西五十里许白石乡。长数十丈，有巨石盘其下，旱涝随时蓄泄，乡民多赖之。总塘　在县西五十里许。三面阻山，渊深不涸。加囊塘　在县西北下北乡二十里。上界大溪，下接南堀塘，天旱可资灌溉。近来冲陷下河，塘水浅涸。

辛未塘　在县西上北乡。父老相传，“宋辛未大水冲成，大旱不涸” ，旁浅处皆可插秧为利。斩石塘　在县西上北乡，与辛未塘相近，稍有水利。